અમો દલા તરવાડી આથી સોગંદપૂર્વક જણાવીએ છીએ કે ઉપરોક્ત વાડીનાં ઠામઠેકાણે અમો માત્ર અમારી ભટ્ટાણીના કહેવાથી વારંવાર આંટાફેરા કરીએ છીએ અને ઉપરોક્ત મજકુર ઇસમ વશરામ ભૂવાની વાડીએથી સ્વમરજીથી આપમેળે રીંગણા ઉઠાવી જઇએ છીએ. આથી જાહેર જનતાને માલુમ થાય કે કોઇની વાડીએથી રીંગણા ઉઠાવી જવાં એ અમારો શોખ નથી કે અમારો વ્યવસાય નથી. આ રીંગણા ઉઠાવી જવાનાં કામને અમે જાહેર સેવા તરીકે પણ ખપાવતા નથી. માત્રને માત્ર ભટ્ટાણીની ઇચ્છાને અનુસરીને અમે રીંગણા ઉઠાવીએ છીએ. આ રીંગણા ઉઠાવી જવા માટે અમે કોઇ પ્રકારનું રાજકારણ પણ રમતા નથી. અમે ખુદ વશરામ ભૂવાની વાડીએ જઇને વાડી સાથે વાતચીત કરીને વાડીની મંજૂરીથી જ રીંગણા ઉઠાવીએ છીએ. જો અમારો ઇરાદો ચોરીનો હોય કે સ્વમરજીથી કોઇ ચીજ ઉઠાવી લેવાનો હોય તો અમે વાડી સાથે વાતચીત કરીએ નહીં. અમો એ હકીકત પણ જાણીએ છીએ કે અમારાં આ રીંગણા ઉઠાવવાનાં કૃત્ય સંબંધમાં એવી તરેહ તરેહની વાતો ફેલાવવામાં આવી રહી છે કે અમે વાડી સાથે વાત કરવાના બહાને ખરેખર તો જાતે ને જાતે સવાલ કરીને અને જાતે ને જાતે જવાબ આપીને રીંગણા ઉઠાવવાનું બહાનું ઉપજાવી કાઢીએ છીએ. પરંતુ, આ અફવા તદ્દન બિનપાયેદાર, સત્યથી વેગળી અને હકીકતદોષ ધરાવતી તથા અમારી બદનક્ષી કરવા માટે ઉપજાવી કાઢેલી છે. આ અફવા વશરામ ભૂવા સાથે હિતસંબંધ ધરાવતા લાગતાવળગતા લોકોએ ફેલાવી હોવાની અમારી પાકી શંકા છે. તે અંગે અમે અલગથી કાર્યવાહી કરવાના છીએ.